## Pravilnik o uvjetima koje moraju ispunjavati pravne osobe za obavljanje hidrografskih djelatnosti

### NN 162/1998 (22.12.1998.), Pravilnik o uvjetima koje moraju ispunjavati pravne osobe za obavljanje hidrografskih djelatnosti

# MINISTARSTVO POMORSTVA, PROMETA I VEZA

Temeljem članka 53. stavak 1. u svezi članka 7. stavka 2. Zakona o hidrografskoj
djelatnosti ("Narodne novine", broj 68/98) ministar pomorstva, prometa
i veza donosi

## **PRAVILNIK**

### **O UVJETIMA KOJE MORAJU ISPUNJAVATI PRAVNE OSOBE ZA OBAVLJANJE HIDROGRAFSKIH DJELATNOSTI**

Članak 1.

Ovim Pravilnikom propisuju se uvjeti koje mora ispunjavati pravna osoba
za obavljanje hidrografske izmjere mora, marinsku geodeziju i snimanje
objekata u priobalju, moru, morskom dnu i podmorju, te pobliže uvjeti i
način obavljanja ovih djelatnosti.

Članak 2.

Djelatnosti iz članka 1. ovog Pravilnika (u daljnjem tekstu: hidrografske
djelatnosti) mogu obavljati pravne osobe registrirane za obavljanje tih
djelatnosti, ako ispunjavaju uvjete propisane ovim Pravilnikom.

Članak 3.

Za obavljanje hidrografskih djelatnosti pravna osoba mora imati:

1. osiguranu kvalitetnu tehničku opremu s odgovarajućim mjernim uređajima
koji omogućuju točnost podataka i to:

1.1. za hidrografsku izmjeru

a) za pozicije:

- +/- 2 m u opasnim kanalima, međuotočnom području te do 10 km udaljenosti
od obala otoka ili kopna;

- +/- 5 m na ostalom dijelu Jadranskog mora;

b) za dubine:

- grafička rezolucija 0,5% od dubine

- dubinomjere sa podešavanjem brzine zvuka kroz vodu;

- za dubine veće od 30 m panoramski dubinomjer (SSS);

Za korekciju dubina potrebno je na području izmjere koristiti mareografske
podatke i podatke širenja zvuka kroz vodu.

1.2. za marinsku geodeziju

- pravna osoba mora ispunjavati uvjete propisane za geodetsku izmjeru.

1.3. za snimanje objekata u priobalju, moru, morskom dnu i podmorju

- potreban je uređaj opremljen s pozicijskim sustavom.

2. najmanje dva zaposlenika visoke stručne spreme (VSS) i jednog zaposlenika
srednje stručne spreme i to:

- jednog dipl. ing. geodeta hidrografa sa najmanje 5 godina radnog staža
u struci

- jednog dipl. ing. elektrotehnike;

- jednog zaposlenika SSS nautičkog, geodetskog ili elektrotehničkog
smjera,

3. osigurana odgovarajuća materijalna i tehnička sredstva za obavljanje
istraživanja i izvođenje radova, te ostale dozvole sukladno drugim propisima;

4. osigurane uvjete tehničke zaštite, zaštite na radu, zaštite u slučaju
nesreće na radu u skladu s propisima i uobičajenim standardima kod obavljanja
istraživanja mora.

Prednost za dobivanje ovlasti ima pravna osoba koja ispunjava uvjete
iz stavka 1. točke 1. do 4. ovoga članka, ako obavlja i znanstvenoistraživačku
djelatnost sukladno posebnim propisima.

Članak 4.

Zahtjev za izdavanje ovlasti za obavljanje hidrografskih djelatnosti
pravna osoba podnosi ministarstvu nadležnom za poslove pomorstva (u daljnjem
tekstu Ministarstvo).

Uz zahtjev iz stavka 1. ovoga članka prilaže se:

1. akt o osnivanju pravne osobe odnosno izvadak iz sudskog registra
s podacima o registriranoj hidrografskoj djelatnosti;

2. popis tehničke opreme i uređaja s potrebnim podacima;

3. popis zaposlenika s dokazima o njihovoj stručnoj spremi i radnom
iskustvu;

4. popis dosadašnjih radova obavljenih u hidrografskoj djelatnosti;

5. ostali dokazi o ispunjavanju uvjeta propisanih ovim Pravilnikom.

Članak 5.

Rješenje o davanju ovlasti za obavljanje hidrografske djelatnosti Ministarstvo
donosi po pribavljenom mišljenju Hrvatskog hidrografskog instituta (u daljnjem
tekstu: Institut).

Pravnoj osobi može se dati ovlast za obavljanje jednog ili više poslova
hidrografske djelatnosti iz članka 1. ovoga Pravilnika.

Rješenje iz stavka 1. ovoga članka Ministarstvo osim pravnoj osobi dostavit
će i Institutu i nadležnoj lučkoj kapetaniji.

Članak 6.

Rješenje iz članka 5. ovog Pravilnika daje na temelju ocjene pismeno
priloženih dokaza i neposrednim očevidom uređaja i opreme.

Neposrednim očevidom utvrđuje se da li uređaji i oprema iz članka 3.
ovog Pravilnika ispunjavaju propisane uvjete odnosno zadovoljavaju sve
sigurnosne uvjete i standarde za dubine na kojima se istražuje i mjeri.

Članak 7.

Neposredni očevid prema odredbama članka 6. stavak 2. ovoga Pravilnika
obavlja stručno povjerenstvo koje osniva Ministarstvo a sastoji se od dva
člana, od kojih je jedan član zaposlenik Instituta.

Stručno povjerenstvo dužno je u najkraćem roku, a najkasnije u roku
od 10 dana od obavljenog očevida podnijeti izvješće Ministarstvu da li
uređaji i oprema ispunjavaju propisane uvjete.

Posebne troškove, putne troškove i dnevnice u svezi s potrebnim očevidom
iz članka 6. stavka 2. ovoga Pravilnika osigurava pravna osoba, podnositelj
zahtjeva.

Članak 8.

Rješenje o davanju ovlasti pravnoj osobi za obavljanje hidrografskih
djelatnosti daje se na rok od jedne godine.

Dva mjeseca prije isteka roka od jedne godine, pravna osoba može ponoviti
zahtjev za izdavanje nove ovlasti.

U slučaju iz stavka 2. ovoga članka stručno povjerenstvo iz članka 7.
ovoga Pravilnika provjerava se da li pravna osoba u vrijeme ponavljanja
zahtjeva ispunjava propisane uvjete za obavljanje hidrografske djelatnosti.

Članak 9.

Pravna osoba koja je dobila rješenje o davanju ovlasti za obavljanje
hidrografske djelatnosti (u daljnjem tekstu: ovlaštena pravna osoba) je
dužna isto priložiti u sudski registar.

Članak 10.

Ovlaštena pravna osoba dužna je početak radova prijaviti Ministarstvu
i nadležnoj lučkoj kapetaniji.

Prijava iz stavka 1. ovoga članka treba sadržavati:

1. namjeru koja se želi postići izmjerom, snimanjem i sl.;

2. mjesto (opis i skica), opseg, sadržaj, planirani početak, ciljeve
te trajanje izmjere;

3. podatke o osobama koje će sudjelovati u izmjeri (ime i prezime, JMBG,
stručna sprema, dokaz o stručnosti i radnom iskustvu, državljanstvo)

4. ime i prezime stručnog voditelja.

5. rješenje za obavljanje hidrografske djelatnosti.

Članak 11.

Stručni voditelj, koji mora imati zvanje dipl. ing. geodeta hidrografa
sa najmanje 5 godina radnog staža u struci, mora biti nazočan na mjestu
obavljanja radova.

Stručni voditelj dužan je voditi dnevnik u koji se unose svi značajni
podaci u svezi obavljanja djelatnosti.

Dnevnik svakodnevno potpisuje stručni voditelj.

Ovlaštena pravna osoba dužna je na zahtjev Ministarstva dostaviti dnevnik
na uvid.

Članak 12.

Ministarstvo vodi evidenciju pravnih osoba ovlaštenih za obavljanje
hidrografskih djelatnosti.

Evidencija iz stavka 1. ovoga članka sadrži:

- naziv pravne osobe;

- broj i datum izdavanja rješenja o davanju ovlasti ili oduzimanju ovlasti,

- vrste poslova koje je pravna osoba ovlaštena obavljati;

- popis zaposlenih s podacima o njihovoj stručnoj spremi i stažu;

- rok trajanja rješenja.

Članak 13.

Tijekom obavljanja hidrografske djelatnosti iz članka 1. ovog Pravilnika
zabranjene su radnje koje izazivaju devastaciju, promjene ili uništenje
ekosustava mora i podmorja.

Članak 14.

Pravnoj osobi oduzet će se ovlast za obavljanje hidrografske djelatnosti,
ako se inspekcijskim nadzorom utvrdi da je prestala ispunjavati propisane
uvjete, odnosno ako u roku određenom u rješenju o inspekcijskom nadzoru
ne otkloni utvrđene nedostatke.

Članak 15.

Novčanom kaznom od 5.000 do 15.000 kuna kaznit će se za prekršaj pravna
osoba:

1. ako obavlja djelatnosti iz članka 1. ovoga Pravilnika a ne ispunjava
propisane uvjete (članak 3.);

2. ako prilikom obavljanja djelatnosti iz članka 1. ovoga Pravilnika
izazove devastaciju, promjenu ili uništenje ekosustava mora i podmorja,
te naknadu svih nastalih šteta (članak 13.).

Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom od 1.000 do 5.000 kuna.

Članak 16.

Novčanom kaznom od 2.000 do 10.000 kuna kaznit će se za prekršaj pravna
osoba:

1. ako ne prijavi početak radova (članak 10.);

2. ako stručni voditelj nije nazočan kod obavljanja radova i ne vodi
dnevnik odnosno u dnevnik ne unosi potrebne podatke (članak 11.);

Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom od 500 do 2.000 kuna.

Članak 17.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-01/98-01/107
Urbroj: 530-02-98-2
Zagreb, 8. prosinca 1998.

Ministar
**mr. Željko Lužavec,** v. r.

Pravilnik, NN 162/1998-2002